Om det var et fiskeblink, der fangede solen på den forkerte måde, eller om en lystfisker alligevel var blevet lige lovligt kreativ med en lygte, er ikke helt til at vide. Men mandag aften klokken 18.16 måtte det helt store udrykningsudstyr stilles an ved Saltum Strand, hvor folk på stranden mente at have set en lystfisker ude på vandet have morset "SOS" ind mod land. Derfor blev både helikopter fra Aalborg, redningsbåde fra Hirtshals, Thorupstrand og Løkken, en brandbil med sprøjte fra Pandrup og lægebil og ambulance sendt mod Saltum for at komme den nødstedte fisker til undsætning. Eneste problem var bare, at fiskeren ikke var nødstedt. Overhovedet. - Da vi nåede ud til ham, sad han bare og fiskede fra sin båd. Og det ville han egentlig gerne have lov til at blive ved med. Så der var ikke så meget andet at gøre for os end at tage hjem igen, siger indsatsleder Niels Nygaard fra stationen i Pandrup til TV2 Nord. - Det var jo ikke fiskerens skyld, at vi pludselig var så mange mennesker, men derimod dem på stranden, der mente at have set noget. Det er overhovedet ikke en kritik, for det er bedre, at man slår alarm, end at man lader være, hvis man mener, der er nogen i havsnød, siger Niels Nygaard.

Referat:
En lystfisker ved Saltum Strand udløste mandag aften en større redningsaktion uden at vide det.